open-index/open-wikipedia-markdown huggingface dataset:
FIM-43 רד-איי

שמאל|ממוזער|250px|טיל רד-איי נורה מהמשגר
**FIM-43 רד־איי** (**FIM-43 Redeye**, בחיל האוויר הישראלי כּוּנה "**בָּזָק**") הוא טיל כתף נגד מטוסים מונחה אינפרה אדום (מונחה חום) מתוצרת ג'נרל דיינמיקס האמריקנית. בספטמבר 1969 הופסק יצורו לאחר שכ־85,000 טילים יוצרו, בציפייה לרד-איי 2, שהפך מאוחר יותר ל-FIM-92 סטינגר.

## פיתוח
ב-1948 החל הצבא האמריקני לחפש אחר נשק נ"מ חדש לחיילי החי"ר, מאחר שמכונות ירייה התגלו כבלתי אפקטיביות כנגד מטוסי הסילון המהירים החדשים. מספר מערכות נבחנו אך אף אחת מהן לא נמצאה מתאימה. באמצע שנות החמישים החלה קונבאייר לבחון את היתכנות השימוש בטיל מונחה תת-אדום אותו יוכל לשאת אדם. בנובמבר 1956 הוצגו התוצאות של בחינות היתכנות אלו לצבא האמריקני ולחיל הנחתים האמריקני. ב-1957 נוסחו הדרישות הרשמיות, וב-1958 הוענק לקונבאייר החוזה להתחלת פיתוח המערכת.

ביולי 1959 החל מיזם הפיתוח, ובמרץ 1960 בוצע ניסוי הירי הראשון של הטיל. שיגורים מצינור שיגור החלו במאי 1961, ובעקבות אלו החלו ניסויים בשיגור הטילים כטילי כתף. בעיות טכניות מנעו את הכנסתו של הטיל ליצור סדרתי: הטיל לא עמד בדרישות שהוצבו - היה איטי, בעל כושר תמרון נמוך ולא מדויק דיו. במהלך הניסויים ברד-איי נעשה שימוש נרחב בטיל המטרה MQR-16 גאנראנר.

יצור בהיקף מוגבל של המערכת, שכונתה XM41 רד-איי בלוק 1 החל, וביוני 1963 קיבל הטיל את הכינוי XMIM-43A. בדיקות של מערכות מבלוק 1 נערכו בין 1965 ל-1966.

ב-1964 החל פיתוח של מערכות בלוק 2 שכונו XM41E1, כשהטיל כונה XMIM-43B. הטילים נמסרו באפריל 1966, וכללו חיישן חדש מקורר בגז, משגר שונה במקצת, וראש קרב משופר.

בין 1965 ל-1966 פיתחה ג'נרל דיינמיקס את הרד-איי בלוק 3, הגרסה האחרונה של המערכת שכונתה תחילה XM41E2, כאשר הטיל כונה XFIM-43C. הגרסה החדשה כלל ראש ביות זהה לזה של טילי הבלוק 2, אך כללה מנוע רקטי, ראש קרב ומרעום חדשים. המשגר של גרסה זאת כלל גם כוונת מסוג XM-62 ואלקטרוניקה משופרת. הטיל החדש היה יכול לבצע פניות ב-3 ג'י, ועל-פי הערכת הצבא האמריקני הסתברות ההריגה שלו בירי כנגד מטוסי סילון היא 0.4. יצור של מערכות בלוק 3 החל במאי 1967, וב-1968 הוכרז הבלוק 3 כמבצעי.

## היסטוריה
### מלחמת לבנון
הרד-איי היה טיל הכתף הראשון בשירות מערך הנ"מ בחיל האוויר הישראלי וכונה שם "**בזק**". המערך זוקף לזכותו את הפלת הבכורה העולמית של כלי טיס באמצעות הרד־איי כאשר ב־11 ביוני 1982, היום השישי למלחמת לבנון הראשונה, הצליח כוח של לוחמי נ"מ שצויד בטיל הרד-איי, להפיל מיג-23 של חיל האוויר הסורי. הטיל הוחלף בטיל ה-FIM-92 סטינגר ("ברקן") המתקדם יותר.

### הפלישה הסובייטית לאפגניסטן
במהלך הפלישה הסובייטית לאפגניסטן ב-1984 מסרה ארצות הברית טילי רד-איי ללוחמי המוג'הידין. לוחמי המוג'הידין הצליחו להפיל באמצעות הטילים מספר כלי טיס סובייטיים, ביניהם מספר מטוסי סוחוי 25 כמו גם מסוקי מי-24 ומי-8. עד נובמבר 1985 הוחלפו מרבית הטילים בטילי ה-FIM-92 סטינגר החדישים יותר.

## קישורים חיצוניים

* 

קטגוריה:ערכים שבהם תבנית בריטניקה אינה מתאימה
קטגוריה:טילי קרקע-אוויר אמריקאיים
קטגוריה:מערך ההגנה האווירית: אמצעי לחימה
דולי וילסון

**ארתור "דולי" וילסון** (באנגלית: **Arthur "Dooley" Wilson**; 3 באפריל 1886 - 30 במאי 1953), היה שחקן, זמר ומוזיקאי אפרו-אמריקאי, הידוע בשל תפקידו כ"סם" בסרט "קזבלנקה" משנת 1942.

## קריירה
וילסון נולד בעיירה טיילר בטקסס בשנת 1886, ועבד בתיאטראות לשחורים בשיקגו ובניו יורק משנת 1908 ועד לתחילת שנות ה-30. לאחר מכן החל להופיע בקולנוע ועל בימת מחזות הזמר בברודוויי, עד לשנות ה-50.ב-1949 שיחק בסרט "בוא לאורווה" לצידו של סלסט הולם ולורטה יאנג. בשנת 1953 הופיע בסדרה "ביולה שואו" בטלוויזיה.

את הכינוי "דולי" קיבל בעת שעבד בתיאטרון הסיני בשיקגו בשנת 1908, בעת שביצע את השיר האירי "מר דולי" כשפניו צבועות בלבן.

הפריצה שלו לברודוויי הייתה בתפקיד "ג'ו הקטן", שובב עצל וסטיריאוטיפי במחזה המוזיקלי "בקתה בשמיים" בשנת 1941. לאחר מכן שיחק במחזות שונים בברודוויי, ובאופן ראוי לציון במחזה "בלומר גירל" בין 1946 ל-1948. השיר "הנשר ואני" ששר במחזה זה נבחר על ידי הסמית'סוניאן להכלל באוסף ההקלטות המתעד את התפתחות התיאטרון המוזיקלי האמריקאי.

## קזבלנקה
וילסון הופיע בלמעלה מעשרים סרטים, אך הופעתו היחידה שנשמרה בזיכרון צופי הקולנוע הייתה בתפקיד סם, בסרט "קזבלנקה". על תפקיד זה קיבל 350$ לשבוע במשך שבעה שבועות. סידני גרינסטריט, לדוגמה, ששיחק לצידו באותו הסרט, קיבל 3,750$ לשבוע.

סם הוא זמר ופסנתרן המועסק בידי ריק בליין (המפרי בוגרט) בעלים של מועדון לילה בקזבלנקה, בימי צרפת של וישי. השיר "בחלוף הזמן" שכתב הרמן הופפלד, מופיע כתבנית מוזיקלית לאורך כל הסרט. ריק ואילזה (אינגריד ברגמן) מתייחסים אל השיר כ"שיר שלהם" והוא מעלה בהם זכרונות לימי אהבתם בפריז בטרם נכבשה על ידי הגרמנים. בשל פרידתם, ונישואיה של אילזה לאחר, אסר ריק על סם לנגן את השיר במועדון שלו. כאשר אילזה מופיעה במועדון היא מבקשת מסם לנגן אותו, וסם מהסס בתחילה, אך לאחר מכן מנגן את השיר. הביצוע לשיר זכור בשל עצמו, כמו גם בשל האזכורים הקולנועיים המרובים לסצנה זו שבאו בעקבותיו. השיר מפנה את תשומת לבו של ריק להגעתה של אילזה למועדון, ומרמז על כך שאש אהבתם לא מתה.

בסצנה מאוחרת יותר יושב ריק במועדון החשוך, לבדו עם סם, שותה בכבדות ומענה את עצמו בהתעקשו על כך שסאם ינגן את השיר שוב ושוב, באמרו "ניגנת את זה בשבילה, אתה יכול לנגן את זה בשבילי... אם היא יכולה לשאת זאת, כך גם אני. נגן את זה!". שורה זו שובשה באזכורים מאוחרים יותר ל"נגן את זה שוב, סם" (Play it again, Sam), ובעברית חל שיבוש נוסף, כך ששמו של המחזה והסרט של וודי אלן משנת 1972 המתבסס על שורה זו, הפך ל"שחק אותה סם".

וילסון מנגן שירים נוספים בסרט, כגון: "It Had To Be You", "Shine,  ו"Knock On Wood".
וילסון היה זמר ומתופף, אך לא פסנתרן. נגינת הפסנתר בסרט בוצעה על ידי פסנתרן בשם אליוט קרפנטר, שהוצב במקום נסתר מן המצלמה בו יכול היה וילסון לראות אותו ולחקות את תנועות ידיו. ב-1949 שיחק בסרט "בוא לאורווה" לצידן של לורטה יאנג וסלסט הולם.

## קישורים חיצוניים

* 

קטגוריה:אמריקאים ילידי טקסס
קטגוריה:ערכים שבהם תבנית בריטניקה אינה מתאימה
קטגוריה:שחקני קולנוע וטלוויזיה אמריקאים
קטגוריה:אמריקאים שנולדו ב-1886
קטגוריה:אמריקאים שנפטרו ב-1953
לורין מאזל

**לורין ורנקוב מָאזֶל** (באנגלית: **Lorin Varencove Maazel**; 6 במרץ 1930 – 13 ביולי 2014) היה מנצח, כנר ומלחין יהודי אמריקאי.

## קורות חיים
### ראשית דרכו
מאזל נולד בשנת 1930 להורים יהודים אמריקאים בניי-סיר-סן, פרוור של פריז בירת צרפת, וגדל בארצות הברית, בעיקר בבית הוריו בשכונת אוקלנד  בפיטסבורג. אביו, לינקולן מאזל (1903–2009) , היה זמר, מורה לפיתוח קול ולפסנתר ושחקן (כיכב בסרט האימה מ-1977 של ג'ורג' א' רומרו "מרטין"); אמו, מריון "מארי" שולמן מאזל (1894–1992), הייתה מנהלת תזמורת הנוער הסימפונית של פיטסבורג במשך 30 שנה. סבו, יצחק, היה כנר בתזמורת המטרופוליטן אופרה במשך 20 שנה.

מאזל היה ילד פלא; בגיל שבע קיבל את שיעור הניצוח הראשון שלו מוולדימיר בקלייניקוב, ובגיל שמונה ניצח לראשונה על תזמורת. בגיל שתים-עשרה יצא למסע קונצרטים באמריקה, ובו ניצח על תזמורות חשובות. את הופעתו הפומבית הראשונה ככנר נתן בגיל חמש-עשרה.
בהמשך למד באוניברסיטת פיטסבורג.

### קריירה
בשנת 1960 היה מאזל לאמריקאי הראשון שניצח בפסטיבל ביירוית. הוא היה מנצח הדויטשה אופר בברלין מ-1965 עד 1971 ומנצח התזמורת הסימפונית הגרמנית של ברלין מ-1965 עד 1975.

בשנת 1972 נבחר להחליף את גאורג סל כמנהל מוזיקלי של תזמורת קליבלנד. הוא נתקל בהתנגדות עזה מצד נגני התזמורת, שהרגישו שלא התחשבו בדעתם במשא ומתן; במשאל ניסיוני רק שניים מתוך מאה הנגנים הגדירו את מאזל כבחירה המוצלחת ביותר. פרשנותו הרגשית העשירה של מאזל הייתה שונה מאוד מגישתו של סל, שהתאפיינה בהקפדה על הדיוק ועל הגדרות חדות בביצוע. מאזל כיהן במשרה זו עד לעזיבתו בשנת 1982. המבצע המשמעותי ביותר שלו במהלך תקופה זו היה ההקלטה הראשונה המלאה של "פורגי ובס" מאת ג'ורג' גרשווין, שעשתה שימוש בצוות שכולו אפרו-אמריקאי.

לאחר קליבלנד היה מאזל מנצח האופרה של וינה משנת 1982 עד 1984, התזמורת הסימפונית של פיטסבורג משנת 1988 עד 1996, ותזמורת רדיו בוואריה במינכן משנת 1993 עד 1992. בשנת 2002 החליף את קורט מאזור כמנהל מוזיקלי בפילהרמונית של ניו יורק.

לאורך השנים, החל ב-1960, הרבה מאזל לבקר בישראל ולנצח על התזמורת הפילהרמונית הישראלית. משנת 2012 ועד שנת 2014 היה המנהל המוזיקלי של הפילהרמונית של מינכן.

### חיים אישיים
מאזל היה נשוי שלוש פעמים. ב-1952 נישא למרים סנדבנק, וממנה היה אב לשתי בנות.
לאחר גירושיהם, נישא ב-1969 לפסנתרנית ישראלה מרגלית , ומנישואים אלה היה אב לבן ובת.
ולאחר גירושיו ממנה, נישא ב-1986 לשחקנית הגרמנייה דיטלינדה טוּרבַּן , והשניים היו הורים לשני בנים ובת.

מאזל נפטר ביולי 2014 בביתו בווירג'יניה מסיבוך של דלקת ריאות.
במותו הותיר את אשתו, ילדיו ונכדיו.

## לקריאה נוספת
* נתן דונביץ, **מאסטרו - גדולי המנצחים בכל הזמנים**, הוצאת כנרת זמורה-ביתן דביר, 2006, הפרק "אמריקני מפריז: לורין מאזל - אנין, ציני ומתנשא", עמ' 527–544.

## קישורים חיצוניים

* 

* 
* 
* 
* 
* 
* 
* 
* 


* Allan Kozinn, Lorin Maazel, Brilliant, Intense and Enigmatic Conductor, Dies at 84, *[[הניו יורק טיימס]]*, July 13, 2014


ביקורות:
* 
* 
* , 
* , 
* 
* 
* 
* 
* 

## הערות שוליים

קטגוריה:מנצחים יהודים אמריקאים
קטגוריה:כנרים יהודים אמריקאים
קטגוריה:מלחינים יהודים אמריקאים
קטגוריה:מוזיקאים יהודים אמריקאים
קטגוריה:מנצחי אופרה
קטגוריה:ילדי פלא במוזיקה קלאסית
קטגוריה:יהודים זוכי פרס גראמי
קטגוריה:מעוטרי מסדר הכבוד של הרפובליקה הפדרלית של גרמניה
קטגוריה:קצינים בלגיון הכבוד
קטגוריה:מלחינים אמריקאים במאה ה-20
קטגוריה:מלחינים אמריקאים במאה ה-21
קטגוריה:אמריקאים שנולדו ב-1930
קטגוריה:אמריקאים שנפטרו ב-2014
פיזיקה קלאסית

**פיזיקה קלאסית** הוא שם כולל לתורות פיזיקליות שאינן מתחשבות בתורת הקוונטים. לעיתים משמש שם זה גם תורות פיזיקליות שאינן מתחשבות בתורת היחסות הכללית ובתורת היחסות הפרטית.

באופן כללי ניתן להתייחס לכל תאוריה פיזיקלית שפותחה עד המאה ה-20 כשייכת לתחום הפיזיקה הקלאסית.

ענפי הפיזיקה הנכללים בפיזיקה הקלאסית:

* מכניקה קלאסית (חוקי ניוטון)
* אלקטרומגנטיות קלאסית (משוואות מקסוול)
* תרמודינמיקה קלאסית
* כאוס

המכניקה הניוטונית נחשבת לתחילתה של הפיזיקה הקלאסית, פיזיקה שהגיעה לשיאה במאה ה-19 עם גילוי משוואות מקסוול, וחוקי התרמודינמיקה. 

הגדרת המונח "פיזיקה מודרנית" אינה הגדרה קשיחה, ויכולה להכיל רק את תורת הקוואנטים, או את כל הפיזיקה של המאה ה-20 ושל המאה ה-21. 

**מערכת פיזיקלית קלאסית** היא מערכת שבה חוקי הפיזיקה הקלאסית תקפים. בדרך כלל חוקי הפיזיקה הקלאסית תקפים בכל מערכת שמרכיביה הם אטומים ומולקולות או גדולים מאלה, כולל מערכות אסטרונומיות. חוקי הפיזיקה הקלאסית אינם תקפים לתיאור התופעות הפיזיקליות בתוך מולקולות ואטומים.
יתרה מכך, התיאור הקלאסי של הקרינה האלקטרומגנטית מוגבל במערכות מסוימות, כיוון שהאור הוא תופעה קוונטית. 

בניגוד לתורת הקוונטים, הפיזיקה הקלאסית מאופיינת בגישה דטרמיניסטית מוחלטת.

המשוואות המתמטיות המתארות את תופעות הפיזיקה הקלאסית הן משוואות שלא מופיע בהן קבוע פלאנק. לפי עקרון ההתאמה של בוהר, התיאור הקוונטי של מערכת חופף לתיאור הקלאסי כאשר גודל או מסת המערכת מגיעים לתחום הקלאסי (ישנן תופעות יוצאות דופן כמו נוזל-על שאינן מקיימות את עקרון ההתאמה). לכן תורת הקוונטים לא משפיעה כמעט על התוצאות המוכרות לנו כשמדובר במערכות בהן אנחנו עוסקים באופן יומיומי (לדוגמה: מנוע, רדיו, מטוס וכולי). אחד מתחומי המחקר הפופולריים בפיזיקה היום הוא מציאת ההתאמה בין הפיזיקה הקלאסית לתורת הקוונטים - כלומר, ניסיון לענות על השאלה "כיצד נובעים החוקים הקלאסיים מהקוונטיים בגבול בו המערכת גדולה מספיק?".

תחילת המאה ה-20 מסמנת קו גבול חדש, שבו נופצו חוקי הפיזיקה הקלאסית ונולדה הפיזיקה המודרנית.

## ראו גם
* פיזיקה מודרנית

קטגוריה:תחומים בפיזיקה
שלטה

**שלטה** היא שפה המדוברת בפי כמה עשרות אלפי נוודים אירים באירלנד ובארצות הברית. השפה מבוססת על אירית, אך יש בה שינויים שנועדו להקשות כמה שיותר על מי שאינם משתייכים לקהילת הנוודים האיריים. חוקרי שפות תיעדו את השפה מאז 1870, כשהעבודות הראשונות אודותיה פורסמו בשנות 1880 ו-1882 על ידי צ'ארלס לילנד . מומחים שונים לשפות הקלטיות העריכו שהשפה הייתה קיימת עוד מהמאה ה-13.

## הערות שוליים

קטגוריה:שפות גוידליות
חלקיק וירטואלי

**חלקיק וירטואלי** (או: **חלקיק מדומה**) הוא חלקיק שהקשר של תורת היחסות הפרטית בין מסה, תנע ואנרגיה לא מתקיים עבורו למשך זמן קצר. זמן החיים של חלקיק וירטואלי מוכתב על ידי עקרון האי-ודאות. חלקיק וירטואלי קרוי גם "חלקיק שלא על קליפת המסה" (off-mass-shell).

הדוגמה הפשוטה ביותר היא מינהור של חלקיק דרך מחסום פוטנציאל. בתחומי המחסום החלקיק מתקיים כחלקיק וירטואלי. הפתח לקיומם של חלקיקים וירטואליים הוא עקרון האי-ודאות של הייזנברג, לפיו האי-ודאות באנרגיה של חלקיק מתכונתית הפוכה ל"זמן המדידה" של החלקיק. לכן עבור זמנים קצרים מספיק האי-ודאות באנרגיה מספיק גדולה כדי לאפשר מעבר דרך המחסום. "זמן המדידה" בהקשר זה הוא, בקירוב, זמן המעבר דרך מחסום הפוטנציאל. באופן כללי יותר, מחסום הפוטנציאל עבור תהליך וירטואלי כלשהו, הוא הפרש האנרגיה הדרוש כדי להפוך את החלקיק הווירטואלי ל"חלקיק אמיתי" (בתהליך המשמר אנרגיה).

## דוגמאות
דוגמאות נוספות לחלקיקים/תהליכים וירטואליים:

* פוטון המוחלף בין שני מטענים חשמליים.
* יצירה של זוג אלקטרון-פוזיטרון וירטואליים מתוך הוואקום, אשר חוזרים ומתמזגים לאחר זמן קצר. תהליך זה מוביל בין היתר לקיטוב של הריק.
* החלפה של פונונים וירטואליים בין אלקטרונים במתכת.
* היישום הביוטכנולוגי FRET עובד על פי עיקרון זה, שם החלקיק הווירטואלי בחלק מהזמן הוא פוטון.

קטגוריה:תורת השדות הקוונטית
קטגוריה:חלקיקים אלמנטריים
קטגוריה:מושגים בפיזיקה
אוגדן נאש

ממוזער|ספר ביוגרפי אודות אוגדן נאש
**אוגדן נאש** (אנגלית: **Frederic Ogden Nash**: 19 באוגוסט 1902 - 19 במאי 1971) היה משורר אמריקאי הידוע בשירה קלה אך משעשעת.

## חייו
נאש נולד בעיר ריי  במדינת ניו יורק. אביו היה הבעלים של חברת יבוא ויצוא אותה ניהל. בשל מחויבותו לעסקים, שינתה המשפחה את מיקום מגוריה פעמים רבות. בשנת 1920 התחיל נאש את לימודיו באוניברסיטת הרווארד, אולם שנה אחר כך הפסיקם. הוא עבד במספר משרות, עד שקיבל משרד עורך בהוצאה לאור דאבלדיי, ואז החל לכתוב שירה.

ב-1931 הוא פרסם את אוסף שיריו הראשון, "קווים נוקשים" (Hard Lines), אשר הקנה לו הכרה לאומית כמשורר. חלק משיריו השרו תחושה אנטי ממסדית. לדוגמה, אחד הפיוטים הנקרא "היגיון פשוט" (Common Sense), תוהה:
:,Why did the lord give us agility (למה אלוהים נתן לנו זריזות)
:?If not to evade responsibility (אם לא כדי להתחמק מאחריות?)
כשהוא לא עסק בשירה, נאש נהג להופיע כשחקן אורח בקומדיות ותוכניות רדיו, ונסע להרצות בקולג'ים ואוניברסיטאות ברחבי ארצות הברית ואנגליה. ב-1943 חבר נאש לקורט וייל וחיבר את כל השירים למחזמר "מגע אחד של ונוס", ביניהם "דברי בלחש"  שזכה לעשרות ביצועים ו"אני בעצמי זר כאן". המחזמר הפך ללהיט וזכה אף לגרסה קולנועית.
נאש זכה להערכה מה"ממסד הספרותי", ושיריו נכנסו לאנתולוגיות, בהן אוספי שירה בעלי מעמד.
הוא מת בשנת 1971 ונטמן בצפון האמפטון בניו המפשייר.

## סגנון שירתו
נאש ידוע בעיקר בזכות שיריו המפתיעים שברבים מהם גם משחקי מילים. בחלק משיריו החרוז המסיים יוצר אפקט קומי על ידי חריזת שתי שורות, אשר דווקא שונות באורכן ומשקלן חריג.

## לקריאה נוספת
***הרולטה לא מתה** (57 משיריו של אוגדן נאש), תרגמה הדסה שפירא בירמן, הוצאת ירון גולן, 2002.

## קישורים חיצוניים

* אוסף משיריו של נאש (באנגלית).
* השיר ODA LA DODA, בתרגום לעברית באתר ליטרטורה.
* 
* 

קטגוריה:אמריקאים ילידי מדינת ניו יורק
קטגוריה:משוררים אמריקאים
קטגוריה:אישים שהונצחו בשדרת הכוכבים של הוליווד: טלוויזיה
קטגוריה:אמריקאים שנולדו ב-1902
קטגוריה:אמריקאים שנפטרו ב-1971
הלמוט דנטין

**הלמוט דנטין** (באנגלית: **Helmut Dantine**; 7 באוקטובר 1917 - 2 במאי 1982) היה שחקן ומפיק בקולנוע ההוליוודי. ידוע בשל משחקו בתפקידי נאצים בסרטי האחים וורנר בשנות ה-40.

## חייו
דנטין נולד בווינה, ונאלץ להימלט מאוסטריה לאחר סיפוחה לגרמניה, בשנת 1936. הוא הגיע לקליפורניה והופיע בתיאטרון בשם "פסאדינה פלייהאוז", שם התגלה על ידי צייד כישרונות של אולפני האחים וורנר.

הוא קיבל תפקידים זעירים בסרטי האחים וורנר, כאשר שיחק בשנת 1941 בסרט "הטייסת הבינלאומית" בו כיכב רונלד רייגן. בסרט זה שיחק לראשונה בתפקידי הנאצים, שעליהם התבססה קריירת המשחק שלו במהלך מלחמת העולם השנייה.

בסרט "קזבלנקה" משנת 1942 שיחק מהגר בולגרי, יאן ברנדל, הנאלץ להמר הימור נואש בשולחן הרולטה, על מנת להשיג את הכסף הדרוש להימלט מקזבלנקה. המהמר יודע שאם לא ישיג את הכסף, תיאלץ אשתו לשכב עם מפקד המשטרה המושחת קפיטן ריינו (קלוד ריינס). שמו של דנטין לא הופיע בכותרות הסרט.

באותה שנה הופיע בתפקיד משנה בלהיט "גב' מיניבר", בו שיחק טייס לופטוופה שהופל, וכן בתפקיד קטן בגרסתו של הבמאי ארנסט לוביטש לקומדיה "להיות או לא להיות". אחרי הופעות אלו קיבל הופעה בתפקיד ראשי בסרט "קצה החשיכה" (1942) דרמת מלחמה על רקע הכיבוש הנאצי בנורווגיה. בסרט זה שיחק נאצי בשם קפיטן קניג. לאחר מכן המשיך בתפקידי נאצים נוספים בסרטים כ"משימה למוסקבה" (1943) "המעבר למרסיי" (1944) ו"מלון ברלין" (1945).

הוא המשיך במשחק עד שנת 1958, ובין היתר הופיע בהפקות ענק כ"אלכסנדר הגדול" (1956) ו"מלחמה ושלום" (1956). ב-1953 הופיע בסרט המוזיקלי "קרא לי מאדאם". בשנת 1958 ניסה את כוחו בבימוי. סרטו "סילונים רועמים", היה דרמת מלחמה שגרתית המתרחשת בבסיס חיל האוויר האמריקני.

ב-1965 שיחק בסרט המלחמה "מבצע חץ מקשת".

בשנת 1959 נישא לשחקנית ניקולא שנק, בת למשפחה בעלת רשת בתי קולנוע. הוא קיבל תפקידי ניהול ברשת זו, וחדל מלשחק. בשנת 1970 מונה למנהל החברה.

בשנת 1974 ניסה את כוחו בהפקה. הוא הפיק שניים מסרטיו של הבמאי סם פקינפה - "הביאו לי את ראשו של אלפרדו גרסיה" (1974) ו"עילית הרוצחים" (1975). בשנת 1975 ביים אף דרמת מתח בשם "הקשר של וילבי" בה סידני פואטייה משחק פעיל נגד האפרטהייד הנעזר במייקל קיין להימלט מן המשטרה החשאית של דרום אפריקה.

בסרטי פקינפה שאותם הפיק הופיע אף בתפקידי משנה. בסרט "אלפרדו גרסייה" הוא משחק דמות בשם מקס, הנורית על ידי גיבור הסרט, השחקן וורן אואטס, כאשר היא שולחת את ידה אל כיס מעילה להוציא משם פתק, ואואטס סבור שהמדובר באקדח.

בשנת 1982 מת בביתו שבבוורלי הילס מהתקף לב.

## קישורים חיצוניים

* 

קטגוריה:מהגרים מאוסטריה לארצות הברית
קטגוריה:שחקני קולנוע וטלוויזיה אמריקאים
קטגוריה:אמריקאים שנולדו ב-1917
קטגוריה:אמריקאים שנפטרו ב-1982
Sap (אלבום)

**Sap** (תרגום מילולי לעברית: **[[לשד|מוהל הצמח]]**) הוא מיני-אלבום של להקת הגראנג' אליס אין צ'יינס.
## הפקה
מקור השם הוא חלום שחלם מתופף הלהקה שון קיני לאחר סיום הקלטת האלבום, שבו חברי הלהקה מודיעים במסגרת מסיבת עיתונאים ששם האלבום יהיה "Sap".
לאחר הצליל הכבד ששלט באלבום הבכורה שלה, Facelift, הציגה הלהקה אלבום אקוסטי, עם הופעות אורח של אן וילסון, סולנית להקת הרוק הארט, כריס קורנל מסאונדגארדן ומרק ארם ממאדהאני. הקרדיט לשיר Right Turn ניתן ל"אליס מאדגארדן" ("Alice Mudgarden"), שם שהורכב מחלקים שונים של שמות שלוש הלהקות, ליצירת מעין סופרגרופ של שיר אחד. קורנל גם נידב קולות רקע לשיר "Brother". לדברי חברי הלהקה, מיני-אלבום זה וכן Jar of Flies שיצא שנתיים אחריו היו ההקלטות הקלות ביותר של הקריירה שלהם.

Sap הפך לאלבום זהב בארצות הברית לאחר צאתו.

## רשימת השירים

## קישורים חיצוניים

קטגוריה:אלבומי אליס אין צ'יינס
קטגוריה:מיני-אלבומים באנגלית
קטגוריה:מיני-אלבומי חברת קולומביה רקורדס
פארק לכיש

שמאל|ממוזער|250px|מדשאות ופרגולה בחלקו המערבי של הפארק
[ממוזער|250x250 פיקסלים|[נחל לכיש]]
**פארק לכיש** (ראשי תיבות **"פל"א – פארק לכיש אשדוד"**) הוא פארק בשטח של כ-650 דונם המשתרע לאורך הגדה הדרומית של נחל לכיש, בתחומי העיר אשדוד ולפני שפך הנחל אל הים, דרומית לנמל אשדוד. אורכו של הפארק כשלושה קילומטרים ורוחבו אינו עולה על 200 מטר. הפארק כולל פינת חי גדולה.

## היסטוריה
עד הקמת הפארק באמצע שנות ה-90 של המאה ה-20 היה יובלו של נחל לכיש בתחום העיר אשדוד מזוהם כתוצאה מהזרמת שפכים מאזורי התעשייה של העיר השוכנים מדרום ומצפון לו. בשנת 1992 עלה נחל לכיש על גדותיו והציף שכונות בצפונה של העיר אשדוד. בעקבות כך החליטה הקרן הקיימת לישראל להסדיר את אפיק הזרימה של הנחל ולשקמו. הנחל הועמק ונוקה, הביוב שזרם אליו הוסט למערכות ניקוז, נבנו במקום שתי מעגנות וגדות הנחל יוצבו על ידי צמחייה. הפארק נחנך בשנת 1996 בשיתוף פעולה של הקרן הקיימת לישראל, חברת החשמל, החברה הממשלתית לתיירות, המשרד להגנת הסביבה, בית זיקוק אשדוד ומכתשים אגן תעשיות.

לפארק שני אזורים: חלקו המזרחי נותר במצבו המקורי, השבילים אינם סלולים ובמקום עצים וצמחיית נחלים ענפה טבעית הכוללת שיטה מלבינה, אקליפטוס, קנה, סוף, פטל, רותם המדבר, לענה, אטד, תאנה וקיקיון. החלק המערבי של הפארק – למעט 500 המטרים שלפני השפך, שנותרו גם הם במצבם הטבעי – כולל מדשאות מטופחות, פינות ישיבה, גן חיות קטן שבו מספר פינות בעלי חיים (בעיקר מכפילי פרסה), פינת ליטוף, ופסלים וספסלים מעוצבים. במקום נבנה פארק אתגרי בשטח של 30 דונם המציע פעילות מגוונת בתשלום לילדים עד גיל 14. במהלך שנת 2008 נפתח במקום מרכז צפרות.

ב-3 בפברואר 2013 דווח כי חלקו הדרומי של הנחל הזדהם עד לשפכו כתוצאה מפיצוץ צינור ביוב שמשותף לחמישה יישובים בקרבת הנחל. ביוני 2014, משרד הבריאות אישר שיט בנחל לאחר שעמד בתקני הזיהום.

ב-17 ביוני 2019 פרצה שריפה בפארק לכיש בשל התלקחות קוצים וחורש. אחרי שעות הושגה שליטה על האש במקום ונמנעה פגיעה בבעלי החיים במקום.

ב-9 בינואר 2020 חווה האזור הצפות בשל גשמים עזים ו-8 כבשי בר הועברו ממקומן המקורי לאחר שנחל לכיש עלה על גדותיו והציף את חצר המחייה שלהם.

ב-2 באפריל 2021 חיבלו אלמונים בגדר של פארק החי בפארק לכיש, וגרמו להימלטות שלוש אנטילופות. שתיים מהן נלכדו מידית והשלישית נתגלתה בתעלת מים ליד יבנה.

ב-8 בפברואר 2023 הלכה לעולמה הזברה תמי שחיה בפארק מאז 1999, בגיל 26.
ממוזער|333x333 פיקסלים|ספסל מעוצב
ממוזער|250x250 פיקסלים|פיסול בפארק
ממוזער|250x250 פיקסלים|החלק המזרחי של השביל
ב-2021 החל פיתוח '''רובע פארק לכיש''', שייבנה סמוך לפארק מדרום.

## החיות בפארק

### בנחל לכיש

## גלריה

קובץ:Laxish039.jpg|רציף עץ בנחל (הרציף נהרס בסערה בחורף 2015/2014)
קובץ:Parklachish4.jpg|יענים, דישונים וזברה
קובץ:Parklachish6.jpg|סקייטפארק
קובץ:לבנית קטנה בפארק לכיש, מרץ 2024 04.jpg|לבנית קטנה
קובץ:ברווז בפארק לכיש, מרץ 2024 01.jpg|ברווז
קובץ:פארק לכיש אשדוד, דצמבר 2023 23.jpg|מבט מערבה לעבר שפך הנחל אל הים
קובץ:Laxisj030.jpg|איילים בפארק
קובץ:Lachish park road view.JPG|מבט מן הגשר
קובץ:פארק לכיש אשדוד, דצמבר 2023 55.jpg|הגשר
קובץ:פינת הנצחה לרב-סרן חן בוכריס, שנפל בהגנה על קיבוץ נחל עוז ב-7 באוקטובר 2023, פארק לכיש אשדוד 03.jpg|פינת הנצחה לרב-סרן , בן העיר שנפל בהגנה על קיבוץ נחל עוז ב-7 באוקטובר 2023


## ראו גם

* תל מור
* פארק אקולוגי מצודת-ים אשדוד
* שמורת מבוא אשדוד

## קישורים חיצוניים

* 
* 

## הערות שוליים

לכיש, פארק
קטגוריה:אשדוד: גנים ופארקים
קטגוריה:ישראל: גני חיות
המועצה העליונה (אוקראינה)

**המועצה העליונה** או **הראדה העליונה** (באוקראינית: **Верховна Рада України**) היא בית המחוקקים של אוקראינה.

## תולדות
מקור השם במילה האוקראינית "ראדה", שפירושה "מועצה" (תרגום מילולי של המושג "סובייט"). בשם זה כונתה האספה אשר אישרה בשנת 1654 את איחודה של אוקראינה עם רוסיה.

הראדה העליונה בת זמננו צמחה מתוך הסובייט העליון של אוקראינה, שהיה בית המחוקקים שלה מאז 1938. ב-28 ביוני 1996 שינה הסובייט העליון ה-14 של אוקראינה את שמו ל"ראדה העליונה השלישית", ובהתאם לכך מוספרו מחדש הסובייטים ה-12 וה-13 כראדות הראשונה והשנייה, בהתאמה.

## הרכב וסמכויות
הראדה העליונה היא פרלמנט בן בית אחד ובו 450 צירים. צירים אלה נבחרים בבחירות שוויוניות, חשאיות וישירות לכהונה של 5 שנים (לפני 2006 – לארבע שנים). שיטת הבחירות השתנתה במרוצת השנים משיטה אזורית-רובית טהורה (שאותה ירשו האוקראינים מברית המועצות) לשיטה כללית-יחסית טהורה (נכנסה לתוקף בשנת 2006), עם מספר שלבי ביניים.

בתור בית המחוקקים של אוקראינה, סמכויותיה של הראדה נרחבות: היא מחוקקת חוקים, מאשרת את תקציב המדינה, מאשררת או מבטלת הסכמים, מביעה אמון או אי-אמון בממשלה, ממנה שופטים – ובכלל זה שליש מבית המשפט לחוקה של אוקראינה, יכולה לתקן את חוקת המדינה, קובעת את מדיניות החוץ והפנים, יכולה להכריז מלחמה ושלום ולהדיח את הנשיא.

## יושב ראש הראדה
כל ראדה בוחרת מבין חבריה את היושב ראש ואת שני סגניו. היושב ראש הוא המנהל את ישיבות הראדה, חותם על חוקים ושולח אותם לנשיא לשם אישורם, חותם על החלטות הראדה שאינן חוקים ומנהל את עבודתה של השוטפת של הראדה. חוקת אוקראינה מייפה את כוחו של היושב ראש לחתום על חוקים שבוטלו על ידי הנשיא ואשר עברו בראדה בשנית ברוב של שני שלישים.

כמו כן, יושב ראש הראדה ממלא את מקום הנשיא, במקרה שהמשרה מתפנה. ברם, בהיותו ממלא מקום, אין עומדות ליושב ראש כל סמכויות הנשיא, ובפרט אין הוא יכול לפזר את הראדה, למנות פקידים רמי-דרג או להעניק חנינה.

## קישורים חיצוניים

* 

*
*
קטגוריה:ערכים שבהם תבנית בריטניקה אינה מתאימה
קטגוריה:אוקראינה: פוליטיקה
אוקראינה
Unplugged (אלבום של אליס אין צ'יינס)

**Unplugged** הוא אלבום הופעה של להקת הגראנג' אליס אין צ'יינס. הופעה זו יצאה גם בפורמט DVD.
## הפקה
האלבום שיצא ב-1996 הוא חלק מסדרת הקונצרטים MTV Unplugged ומתעד את הופעתה הראשונה של הלהקה לאחר שלוש שנים. חברי הלהקה הציגו בו 12 משיריהם המוכרים בעיבודים אקוסטיים, וכן שיר חדש בשם "Killer Is Me". עם הלהקה הופיע גיטריסט נוסף, סקוט אולסן מלהקת הארט, על מנת להעשיר את צליל הגיטרות.

במהלך ההופעה הייתה בריאותו הלקויה של ליין סטאלי ברורה לעין, מה שלא מנע מהאלבום לקבל ביקורות משבחות, להגיע למקום השלישי במצעדי המכירות ולצאת גם כ-DVD. עם הזמן הגיע האלבום למעמד של פלטינה משולשת. במהלך ההופעה ציין סטאלי: "אני חייב לומר שזו ההופעה הטובה ביותר שקיימנו מזה שלוש שנים" בעוד שון קיני עונה לו "אבל ליין, זאת ההופעה היחידה...".

על הגיטרה של מייק אינז מופיע המשפט "Friends don't let friends get haircuts" תוך התייחסות לחברי להקת מטאליקה שישבו בקהל ובדיוק הסתפרו, לפני הוצאת אלבומם Load.

## רשימת השירים

## קישורים חיצוניים

*

קטגוריה:אלבומי וידאו מ-1996
קטגוריה:אלבומי אליס אין צ'יינס
קטגוריה:אלבומי הופעה באנגלית
קטגוריה:אלבומי חברת קולומביה רקורדס
קטגוריה:MTV Unplugged
שמורת נחל עיון

ממוזער|בריכת שכשוך בשמורה
[150px|ממוזער|שמאל|מפל התנור ב[בול דואר אוויר משנת 1954]]
**שְׁמוּרַת נַחַל עִיּוֹן** היא שמורת טבע הסמוכה למטולה בשטח ישראל. השמורה מקיפה חלק מנחל עיון ומסביבתו, וקרויה על שם העיר המקראית עִיוֹן.

## היסטוריה
ב-1929 הקים תושב מטולה פרנץ ון דר הורן את "האגודה למען האשד" שחבריה עמלו לסלול שבילים בשמורה ולנטוע בה צפצפות על מנת להנגישה למטיילים.

בתחילת 1963 נכללה השמורה ברשימה של 93 שמורות־טבע מומלצות של ועדה שמונתה על ידי הקרן הקיימת ומשרד החקלאות. על פי ההמלצה, השמורה יועדה להיות בשטח של 100 דונם ולכלול את מפל התנור ואת מפל הטחנה. בסוף 1964 החל רשת שמורות הטבע בהכנת שביל גישה שיחבר את המפל העליון למפל התנור. המלצה להכרזה על השמורה בשטח של כ-350 דונם נתקבלה במועצת הגנים הלאומיים ושמורות הטבע באמצע 1965. הכרזה סופית על השמורה נעשתה ב-13 ביוני 1968. שטח השמורה עמד בעת הכרזתה על כ-405 דונם. השמורה תוכננה על ידי האדריכל צבי דקל.

## גאוגרפיה
בשטח השמורה זורם הנחל בערוץ עמוק המכיל ארבעה מפלי מים, "מפל עיון" שגובהו 9.2 מ'; "מפל הטחנה" שבו זורמים המים מגובה של 21 מטרים, (בעבר הייתה טחנת קמח למרגלות המפל, נותרו ממנה רק שרידים, ועל שמה נקרא המפל); "מפל אשד" שגובהו 9.5 מ' ומיד לאחריו מפל נוסף של כ-5 מטרים נוספים המפוצל לשניים כשסלע חוצה את המים; ו"מפל התנור" שבו זורמים המים מגובה של כ-30 מטרים.

בחורף, המים יוצרים זרימה חזקה ביותר ולפעמים הערוץ בלתי עביר למטיילים. בקיץ, הזרימה פחותה משמעותית, כיוון שהמים מוטים על מנת להשקות את החלקות החקלאיות בסמוך לשמורה. סמוך למפל הטחנה נובע מעיין נוסף ששמו עין סוכרה, בעבר נבנה במקום סכר ומשאבה שסיפקה לעיר מטולה הסמוכה את מי השתייה (עד שנת 1957) בנחל ובכל האזור הסמוך לו יורדים כ-900 מילמטרים של גשם בשנה.

## חי וצומח
בשמורה ניתן להבחין בשני סוגי עצים עיקריים: אלה ארץ ישראלית ואשחר ארצישראלי. בנוסף, צומח גם אדר סורי, עץ הגדל בגליל במקומות מוצלים. כמו כן צומח שיח אחירותם החורש הפורח בצבע צהוב, ויערה איטלקית. ניתן למצוא כלניות, חצבים, חלמונית זעירה, רקפות, קוציץ סורי ועוד. בקיץ, סבכי הפטל מבשילים וניתן לראות את פירותיהם השחורים.

בחורף חולפות בשמורה ציפורי הנחליאלי הזנבתן. באופן נדיר בארץ ישראל, ניתן למצוא את הכותלי, אשר מצוי בדרך כלל באזור הרי האלפים, ניזונה מחרקים וצבעה אפור-אדום. בנוסף ניתן לראות גם להקות יונים, בז מצוי ושלדג לבן-החזה.

בתוך מי הנחל ניתן לראות מספר סוגי דגים, כגון דגי החפף, הבינון והעגלסת.

## ראו גם
*נחל עיון
*מטולה

## קישורים חיצוניים

* שמורת נחל עיון (התנור) – באתר רשות הטבע והגנים
* [שמורת נחל עיון (התנור)](http://www.inature.info/wiki/שמורת_נחל_עיון_(התנור)) – מתוך אתר הטיולים "טבע ונופים בישראל".
* 

## הערות שוליים

עיון, שמורת
קטגוריה:מבנים ואתרים שתכנן צבי דקל
צ'ן שואי-ביאן

**צ'ן שואי־ביאן** (בכתב סיני: **陳水扁**; נולד ב-12 באוקטובר 1950) הוא פוליטיקאי טאיוואני, שכיהן כנשיאהּ של הרפובליקה הסינית (טאיוואן) מ-20 במאי 2000 ועד 20 במאי 2008.

## ביוגרפיה
צ'ן התמודד לנשיאות טאיוואן מ'המפלגה הדמוקרטית המתקדמת' (PPD) הפועלת לעצמאות טאיוואן, וניצחונו שם קץ ליותר מחמישים שנה שבהן שלטה מפלגת הקוומינטנג ברפובליקה הסינית.

צ'ן כיהן כראש עיריית טאיפיי, בירת טאיוואן, בין השנים 1994 ל-1998. נבחר לראשונה לנשיאות טאיוואן ב-2000 (מינה את ג'אנג ג'ון-שיונג שניהל את מערכת הבחריות שלו לראש הממשלה), ובשנית ב-2004. יממה לפני הבחירות לנשיאות ב-2004 נפצע צ'ן בבטנו בניסיון התנקשות בעת תהלוכת בחירות.

בבחירות לבית הנבחרים הטאיוואני שנערכו ב-2008 הובסה מפלגתו על ידי מפלגת הקוומינטנג, והוא פינה את מקומו בהנהגת המפלגה לפרנק שייה, שהובס בבחירות לנשיאות שנערכו מאוחר יותר באותה שנה למועמד בקוומינטנג, מא יינג-ג'יו.

לאחר תום כהונתו הואשם ונשפט בעבירות הלבנת כספים ובמעילה שביצע בתקופת נשיאותו. אישומים עלו גם נגד אשתו, בנו וכלתו. לטענתו, החקירה נגדו נבעה ממניעים פוליטיים. בספטמבר 2009 נגזר דינו למאסר עולם, עונש דומה קיבלה גם אשתו ועל שניהם הוטל קנס של 200 מיליון דולר טאיוואני חדש. ב-11 ביוני 2010, החליט בית המשפט הגבוה לצמצם את עונש המאסר של צ'ן ל-20 שנה. הוא ניסה להתאבד ב-2 ביוני 2013, אך נכשל ובשנת 2015 שוחרר מהכלא בשל מצבו הרפואי הקשה. הוא סובל מבעיות בריאות קשות ובראשן דום נשימה בשינה. הוא סובל מפרנויה מהרעלת מזון, יש לו גמגום בדיבור, רעד בידיים, תסמונת מוחית, אבדן זיכרון, התנוונות מוחית, והוא לא יכול ללכת כמו שצריך.

## חייו הפרטיים
בניגוד לרוב רובם של הפוליטיקאים בטאיוואן, בא צ'ן ממשפחת איכרים לא אמידה. הוא נולד למשפחת חוכרי קרקע לשימוש חקלאי, במחוז טאינאן (Tainan County) בטאיוואן בשנות ה-40 המאוחרות, אולם תעודת הלידה הרשמית שלו הוצאה ב-18 בפברואר 1951, בגלל שהוא נולד חולה ורגיש ולא היה ברור אם ישרוד את שנות ינקותו.

ביוני 1969 החל צ'ן את לימודיו באוניברסיטה הלאומית של טאיוואן. בתחילה, הוא למד מנהל עסקים, אך הוא עבר ללימודי משפטים בשנתו הראשונה ונעשה לעורך דין. צ'ן סיים את לימודיו בהצטיינות יתרה, מעל כל בני מחזורו, והוא נעשה לעורך הדין הצעיר ביותר בטאיוואן עם סיום לימודיו בשנת 1974.

בשנת 1975 נישא צ'ן להו שו־צ'ן, בתו של רופא. בתם של השניים היא רופאת שיניים, ובנם סיים את לימודי המשפטים באוניברסיטת קליפורניה בברקלי.

## קישורים חיצוניים

* 

קטגוריה:נשיאי הרפובליקה הסינית
קטגוריה:ראשי עיריות
קטגוריה:מורשעים בעבירות מסוג סחיטה, מרמה ועושק
קטגוריה:טאיוואנים שהופיעו ברשימת טיים 100
קטגוריה:אישים שניסו להתאבד
קטגוריה:סינים שנולדו ב-1950
Above

**Above** הוא אלבומה היחיד של הסופרגרופ מד סיזן.

הסגנון באלבום הוא שילוב בין בלוז וגראנג'. האלבום הוקלט במהלך תקופה נדירה של פיכחות מצידו של הסולן ליין סטאלי, שנאבק בהתמכרותו להרואין במשך יותר מעשור. 

הבלדה "River Of Deceit" הפכה ללהיט מתוך האלבום. השיר "Artificial Red" נכתב תוך-כדי אחת מההופעות. כל האיורים באלבום וכן תמונת העטיפה צוירו בידי ליין סטאלי. הצד השני של העטיפה האחורית כולל תמונה של חברי הלהקה, כשהכפפות של סטאלי, האופייניות למכורים כבדים להרואין, נראות בבירור.

מארק לאנגן, סולן סקרימינג טריז, שר ב"I'm Above" ו"Long Gone Day". 
## רשימת השירים
סטאלי כתב את מילות כל השירים, חוץ מ"Long Gone Day" שאותו כתב בשיתוף עם מארק לאנגן. כל הלחנים מאת מד סיזן.




## קישורים חיצוניים

קטגוריה:אלבומי גראנג'
קטגוריה:מד סיזן
קטגוריה:אלבומים באנגלית
גשר הידידות (ישראל)

**גשר הידידות** הוא הגשר העובר מעל נחל סער בכביש הגישה לעין קנייא מדרום. במלחמת ששת הימים נהרס הגשר על ידי הסורים כדי להקשות על הצבא הישראלי להתקדם לעברם.

לאחר המלחמה, הורה שר הביטחון דאז, משה דיין, לשקם את הגשר כמחווה של רצון טוב כלפי הדרוזים הגרים בגולן. על-שם מחווה זו המייצגת יחסי ידידות איתם, וקרבתו לכפר הדרוזי באזור עין קנייא, ניתן לגשר שמו.

שמאל|ממוזער|250px|מיקום הגשר
שמאל|ממוזער|250px|מפלון בנחל סער, סמוך לגשר הידידות 

ידידות
קטגוריה:רמת הגולן: מבנים
רוברט סמיתסון

[ממוזער|שמאל|250px|[מזח לולייני (1970)]]
**רוברט סמיתסון** (באנגלית: **Robert Smithson**; 2 בינואר 1938 - 20 ביולי 1973) היה פסל אמריקני.

## ביוגרפיה
סמיתסון נולד בניו ג'רזי, ארצות הברית בשנת 1938. עוד כשהיה תלמיד תיכון זכה במלגה שאפשרה לו להתחיל ללמוד אמנות ב"ליגת הסטודנטים לאמנות" בניו יורק. הוא למד ציור ורישום, ועבודותיו הראשונות היו קולאז'ים שהושפעו מאמנות הפופ וממדע בדיוני. לאחר שנת לימודים אחת (1953-1954) שוטט במשך כשנתיים כטרמפיסט ברחבי ארצות הברית ומקסיקו. בשנת 1959, בהיותו בן 21, נערכה תערוכת הציורים הראשונה שלו.

בשנת 1961 טייל סמיתסון באירופה והחל מתעניין בהיסטוריה המקומית ובדת. באותה תקופה שילב ביצירותיו סגנון אקספרסיוניסטי מופשט ונושאים מיתולוגיים. הוא המשיך לצייר עד 1963, השנה בה נישא לננסי הולט, פסלת אמריקאית.

בשנת 1964 התחיל סמיתסון לעסוק בכתיבת מאמרים בנושא האמנות ולפסל בסגנון מינימליסטי. בעבודותיו מאותה תקופה עשה שימוש רב במראות כמייצגות את רעיון האמנות כמשקפת מציאות.

בשנת 1966 יצר סמיתסון סדרה בשם "א-לוגון" (מונח מהפילוסופיה היוונית המתאר את הנפש הלא-רציונלית באדם), וביטאה את תפיסת החיים של האמן כדבר אבסורדי וחסר הגיון.

בשנת 1968 יצר סמיתסון סדרות של יצירות להן קרא "לא-אתר". יצירות אלו הורכבו בדרך כלל מסוגי קרקע שונים שנחצבו באתרים מרוחקים והוצגו בגלריה. הם היוו מעין מפות תלת־ממדיות וסימנו את תחילת התעניינותו של סמיתסון באמנות אדמה. מאוחר יותר החל מתעניין בעבודות אדמה מונומנטליות במרחב הפתוח. עבודתו הידועה ביותר, "מזח לולייני" מ-1970, היא עבודת אמנות אדמה. היא מורכבת מסוללה הבנויה בתוך אגם מלח ביוטה שבארצות הברית.
רוברט סמיתסון נעשה לאחד האמנים הידועים בתחום אמנות האדמה. חשיבותו הייתה בכך שהיה גם מבקר אמנות ומאמריו בירחון ארטפורום (artforum) עזרו בביסוס המסגרת התאורטית לתחום.

בשנת 1973 עבד סמיתסון על עבודת אדמה חדשה, "רמפת אמרילו". בעת שערך מדידות עבור העבודה נפל ממסוק ונהרג בגיל 35. אשתו האמנית ננסי הולט (1938-2014), השלימה את עבודתו על פי תוכניות מדויקות שהשאיר אחריו.

## ראו גם
* פיסול בשדה המורחב

## קישורים חיצוניים

* 
* 
* רוברט סמיתסון באתר 'מפגשים מהסוג החוויתי'
* 

קטגוריה:אמריקאים ילידי ניו ג'רזי
קטגוריה:פסלים אמריקאים
קטגוריה:אמנות אקולוגית
קטגוריה:אמריקאים שנולדו ב-1938
קטגוריה:אמריקאים שנפטרו ב-1973
אלכסנדר משקביץ

**אלכסנדר משקביץ** (ברוסית: **Александр Машкевич**; 23 בפברואר 1954 – 22 במרץ 2025) היה איל הון יהודי קזחי, שהחזיק גם באזרחות ישראלית. היה נשיא הקונגרס היהודי האירו-אסיתי.

## ביוגרפיה
נולד בפרונזה, קירגיזסטן להורים פליטים מאירופה. אביו אנטון היה רופא, ואמו רחל יופה הייתה עורכת דין.

משקביץ למד בלשנות באוניברסיטה הלאומית של קירגיזסטן, לאחר שסיים תואר שלישי היה לדיקן הפקולטה.

בשנות ה-90 עבר לקזחסטן, קשר קשרים עם הנשיא נורסולטאן נזרבייב והתמנה לראש החברה לייצור אלומיניום. חברתו קצרה הצלחה. משקביץ שימש כיושב ראש דירקטוריון הבנק האירו-אסייתי. הוא נבחר למזכיר הקונגרס היהודי האירו-אסייתי, וכן הוא שימש כנשיא האיגוד המסחרי האירו-אסייתי. הוא תרם רבות לקהילות היהודיות במרכז אסיה ובקווקז, ובנה בקזחסטן שלושה בתי כנסת בערים נור סולטן (אסטנה), פאבלודר וקוסטנאי.

ב-2011 דירג אותו כתב העת פורבס כאיש השישי בעושרו בישראל ובמקום ה-297 בין עשירי העולם, עם הון של 3.7 מיליארד דולר וב-2013 דורג על ידי פורבס במקום ה-704 בעולם עם הון אישי של כ-2.1 מיליארד דולר.

בעקבות אסון השריפה בכרמל דאג יחד עם איש העסקים מיכאל מירילשוילי להקמת צי של כלי רכב למלחמה באש.

נפטר ב-22 במרץ 2025. הותיר אחריו אישה, לריסה, ושתי בנות.

## קישורים חיצוניים

## הערות שוליים

קטגוריה:אנשי עסקים ישראלים
קטגוריה:אנשי עסקים יהודים
קטגוריה:מיליארדרים ישראלים
קטגוריה:ישראלים ילידי קירגיזסטן
קטגוריה:יהודים קזחים
קטגוריה:ישראלים שנולדו ב-1954
קטגוריה:ישראלים שנפטרו ב-2025
לוני הרציקוביץ'

**אילון (לוני) הרציקוביץ**' (נולד ב־28 בינואר 1957) הוא איש עסקים ישראלי. הרציקוביץ' מנהל את חברת ישפאר, יבואנית סוני לישראל, ובשנים 1996–2007 ניהל לבדו את מועדון הכדורגל מכבי תל אביב. בשנת 2005 העריך הירחון "שם המשחק" את הונו של הרציקוביץ' בכ-70 מיליון דולרים.

## ביוגרפיה
הרציקוביץ' בנם של עמנואל וז'קלין, גדל בתל אביב, אביו היה יבואן מכשירים חשמליים מהמזרח הרחוק. בצה"ל שירת בחטיבת הצנחנים.

בשנת 1995 רכש הרציקוביץ' את מכבי תל אביב יחד עם קבוצת הניהול "מופת", ושם לעצמו מטרה לשפר את תרבות הניהול בכדורגל הישראלי. בתחילת דרכו במכבי זכה לוני, יחד עם שאר חברי קבוצת "מופת", להערכה מצד האוהדים, אחרי שהקבוצה זכתה בשתי אליפויות עם המאמנים אברהם גרנט ודרור קשטן. בסוף 1996, אחרי זכייתה של מכבי תל אביב בדאבל, כל חברי "מופת" עזבו את הקבוצה, ואילו הרציקוביץ' נשאר לבדו. באחד ממהלכיו הראשונים, לקראת עונת 1996/1997, החליט להדיח את קשטן ולהחזיר את גרנט לתפקיד, מהלך שגרם לביקורת קשה נגדו ועוינות מצד קשטן ואוהדי מכבי תל אביב. השנים הגרועות שלאחר מכן, בהן מכבי לא זכתה באליפות והציגה יכולת מאכזבת, רק החריפו את המחאות כנגדו מצד האוהדים, עד שבשנת 2000 עזב גרנט את הקבוצה.

שלמה שרף, שזה עתה סיים קדנציה ארוכה בנבחרת ישראל, מונה במקומו למאמן מכבי תל אביב, הביא את טל בנין והציפיות היו בשמיים. אך תוך זמן קצר מערכת היחסים בין שרף לכוכב הקבוצה, אבי נמני, עלתה על שרטון. שרף דרש להשעות את השחקן ולהסיר ממנו את סרט הקפטן, והרציקוביץ', שניסה לפייס בין הצדדים ללא הצלחה, עמד לצידו של נמני, פיטר את שרף ומינה במקומו את ניר לוין שגמל לו בשני גביעים בשתי העונות שבהן אימן את מכבי תל אביב.

ב-2002 מינה הרציקוביץ' את ניר קלינגר למאמן. בעונתו הראשונה זכה קלינגר באליפות, אך בעונה שאחריה הדיח את אבי נמני וטל בנין מהקבוצה במהלך שזכה לגיבוי מלא מצד הרציקוביץ'. הדחת נמני, שנחשב לסמל עבור האוהדים של מכבי, גרמה לקרע גדול בין האוהדים למועדון, ששיאו הגיע בעונת 2004/2005, בה אוהדים החרימו משחקים ולבשו חולצות שחורות לאות מחאה, על אף שהקבוצה השתתפה בשלב הבתים של ליגת האלופות לראשונה בתולדותיה. בסוף אותה עונה נכנע הרציקוביץ' ללחץ האוהדים, ובעזרת סיוע מדייוויד פדרמן החזיר את נמני והחתים שורת כוכבים בקבוצה, לרבות אייל ברקוביץ', ג'ובאני רוסו, בלסינג קאקו וז'וזה דוארטה. הציפיות מהקבוצה היו גדולות והאוהדים רכשו מספר שיא של כ-10,000 מנויים. הרציקוביץ' והמנהל האדמיניסטרטיבי אלי דריקס הצליחו לשמור על "אש קטנה" את העימותים בין ניר קלינגר לאייל ברקוביץ', אך רצף הפסדים לקבוצות תחתית ויכולת חלשה הביאו להתפטרותו של קלינגר ומינוי טון קאנן במקומו.

במהלך עונת 2005/2006 הצהיר הרציקוביץ' שהוא מעוניין למכור את מכבי תל אביב. הוזכרו מספר רוכשים פוטנציאלים, ואף נחתמה עסקה עם פיליפ סולומון. בגלל פרסומי מעריב על עבירות של סולומון שאף ישב בגינן בכלא בצרפת ובארצות הברית חזר בו הרציקוביץ' מהעסקה. לקראת עונת 2007/2008 הגיע הרציקוביץ' להסכם עם רוני מאנה על רכישת הקבוצה, אך העסקה התפוצצה.

בדצמבר 2007 נגמרו כ-12 שנותיו של הרציקוביץ' כבעלים יחיד במכבי תל אביב: המיליארדר הקנדי-יהודי אלכס שניידר רכש 80% ממועדון הכדורגל מכבי תל אביב בסכום המוערך ב-65 מיליון ש"ח, כאשר יתרת המניות מוחזקות על ידי אגודת מכבי תל אביב.

אחיו של לוני, דורון הרציקוביץ', היה הבעלים של קבוצת הכדורסל הפועל אילת.

## קישורים חיצוניים

* 
* 
* 
* 

קטגוריה:אנשי עסקים ישראלים
קטגוריה:בעלי קבוצות כדורגל בישראל
קטגוריה:הרצליה פיתוח: אישים
קטגוריה:ישראלים שנולדו ב-1957
השטן של הפרקליט

**השטן של הפרקליט** הוא ספר של עורך הדין אלן דרשוביץ שיצא לאור ב-1995. עלילת הספר עוסקת בשחקן כדורסל מצליח בשם ג'ו קמפבל המואשם באונס.

## עלילה
עלילת הספר עוסקת בשחקן כדורסל מצליח בשם ג'ו קמפבל המואשם באונס. לכאורה נראה שמדובר באשמת שווא - כי למה גבר נאה, מפורסם ומצליח יאנוס מישהי, כשהוא מוקף כל העת במעריצות שמוכנות להעניק לו את גופן אם רק יבקש? קמפבל שוכר לעצמו עורך דין מפורסם אך שנוי במחלוקת בשם אייב רינגל, שמצידו זקוק בדחיפות למשפט מתוקשר כדי להזרים דם חדש בקריירה שלו, לאחר מספר כישלונות בבית המשפט.

רינגל, אלמן ואב לבת 17, מוכר כעורך דין ממולח, שמגן על נאשמים בעייתיים במיוחד, מתייחס לכל משפט ומשפט כאל בעיה אתית ומפליא למצוא פתרונות קבילים של שופטים, מושבעים ולשכת עורכי הדין גם במקרים שנראים לכאורה בלתי אפשריים. הצוות הנאמן של רינגל שמורכב מעורך דין צעיר בשם ג'סטין ומחוקרת בשם רנדי (שהיא גם המאהבת של רינגל) לא משאיר דבר ליד המקרה.

החקירה שמנהל הצוות על קמפבל מביאה לתוצאות מפתיעות, עד כדי כך שצוות זה, שאמור להוות צוות סנגוריה לקמפבל, מתחיל לחשוש שקמפבל אכן אשם, ולמרות חשש זה רינגל ממשיך להאמין בחפותו עד אשר הוא מבין כי בהגנתו האובססיבית על מרשו הוא יוצר עסקה עם ה"שטן" ובכך אף יוצר איום על היקר לו מכל.

## קישורים חיצוניים
* 

קטגוריה:רומנים (סוגה ספרותית)
קטגוריה:סרטי פשע אמריקאיים
קטגוריה:סרטי דרמה אמריקאיים
קטגוריה:סרטים אמריקאיים מבוססי ספרים
קטגוריה:סרטי בית משפט אמריקאיים
קטגוריה:ספרי 1995
קטגוריה:ספרי ספריית מעריב
Nothing Safe - The Best Of The Box

**Nothing Safe - The Best Of The Box** הוא אלבום אוסף של להקת הגראנג' אליס אין צ'יינס.

האלבום כולל 14 קטעים מתוך מארז התקליטורים, *[[Music Bank]]*, ועוד גרסת דמו אחת שלא נכללה בה, של השיר *[[We Die Young]]*. זהו אלבום האוסף הראשון של הלהקה, והוא כולל רבים מבין הסינגלים הפופולריים של הלהקה מכל אלבומיה. שלא כמו באוסף השני של הלהקה מ-2001, השירים אינם מסודרים בסדר כרונולוגי. האלבום נפתח בשיר *Get Born Again* שהוא אחד מבין שני השירים האחרונים שהקליט ליין סטאלי בחייו, כאשר שיר זה והשיר הנוסף נכללים בקופסה. האלבום הגיע למקום ה-20 במצעדי המכירות.

## רשימת השירים

## קישורים חיצוניים

קטגוריה:אלבומי אליס אין צ'יינס
קטגוריה:אלבומי אוסף באנגלית
קטגוריה:אלבומי חברת קולומביה רקורדס
לוסי אהובתי

190px|ממוזער
**לוסי אהובתי** (באנגלית: **I Love Lucy**) היא קומדיית מצבים אמריקנית זוכת פרסים בכיכובם של לוסיל בול ודזי ארנז.

בישראל הסדרה שודרה בערוץ הראשון בשנות ה-70 של המאה ה-20.

## הפקה
הסדרה עוסקת בחייהם של הזוג לוסי (לוסיל בול) וריקי (דזי ארנז) ריקארדו. לוסי אהובתי הייתה הסדרה הנצפית ביותר בארצות הברית במשך שש העונות שלה. הסדרה שודרה במקור ברשת CBS בין השנים 1951–1957 וכללה 181 פרקים, לאחר מכן שודרה סדרת המשך בת 13 פרקים נוספים בשם "שעת הקומדיה של לוסי ודזי" בין השנים 1957–1960. ב-2002, דירג מגזין הטלוויזיה TV Guide את לוסי אהובתי במקום השני ברשימת 50 תוכניות הטלוויזיה הגדולות של כל הזמנים.

הסדרה מבוססת על תוכנית רדיו בהשתתפות לוסיל בול וריצ'רד דנינג בשם "הבעל האהוב עלי". דנינג היה להוט להמשיך לשחק כבעלה של בול, אך בול רצתה שבעלה האמיתי, המוזיקאי הקובני דזי ארנז, ישחק לצידה בטלוויזיה. באולפני CBS חששו שהקהל האמריקני לא יראה בעין יפה את ה"נישואים המעורבים" של בול וארנז בטלוויזיה, במיוחד בשל המבטא הקובני הכבד של ארנז. בול התעקשה, ולאחר שהשניים הופיעו במשותף במספר ערים בארצות הברית בשילוב המוזיקה שלו והקומדיה שלה והתקבלו יפה בקהל, אנשי CBS הסכימו ללהק את ארנז לתפקיד. למרות זאת, הם סירבו לשלב את שמו של ארנז בשם התוכנית ("לוסי וריקי"). לבסוף הוחלט על "אני אוהב את לוסי" (בגרסה העברית הוחלט לקרוא לסדרה "לוסי אהובתי"), כאשר המילה "אני" מדגישה את חלקו של ארנז בשם התוכנית.

הסדרה זכתה בפרס אמי לסדרת הקומדיה הטובה ביותר בשנים 1953 ו-1954.

## עלילת הסדרה
עלילת הסדרה, שממוקמת בעיר ניו יורק, סובבת סביב עקרת הבית לוסי ובעלה הזמר והסולן ריקי ריקארדו. באותו בניין גרים בעלי הבית וחבריהם הטובים – הזוג פרד ואת'ל מרץ (ויליאם פרולי וּויויאן וואנס). רוב הפרקים ממוקמים בדירתם הצנועה של לוסי וריקי או במועדון הלילה שבו ריקי עובד.

לוסי ריקארדו היא עקרת בית אוהבת ותומכת אך לעיתים נאיבית עם נטייה להסתבך בצרות. היא נחושה בדעתה להוכיח שהיא לא סתם עקרת בית. פרק טיפוסי של "לוסי אהובתי" עוסק ברעיון של לוסי, בין אם מדובר בפריצה למועדון הלילה של ריקי או במציאת דרך לשוחח עם מפורסמים, ובדרך כלל מסתיים באנדרלמוסיה קומית, כשגם את'ל נגררת לסיפור.

## קישורים חיצוניים

* 
* לוסי אהובתי באתר הסיטקומים השלם

## הערות שוליים

קטגוריה:CBS: תוכניות וסדרות
קטגוריה:הערוץ הראשון - תוכניות רכש
קטגוריה:זוכי אמי בפריים טיים: קומדיה
קטגוריה:סדרות טלוויזיה אמריקאיות שעלו לשידור בשנת 1951
קטגוריה:קומדיות מצבים אמריקאיות
קטגוריה:תוכניות טלוויזיה שמתרחשות בניו יורק
We Die Young

**We Die Young** (תרגום מילולי לעברית: **אנחנו מתים צעירים**) הוא סינגל / מיני-אלבום של להקת הגראנג' אליס אין צ'יינס. שני השירים הראשונים הופיעו באלבום Facelift. ג'רי קאנטרל סיפר שכתב את השיר "We Die Young" לאחר שנסע באוטובוס דרך שכונת עוני, שבה ראה ילדים בני 9–10 הנושאים ביפרים וטלפונים סלולריים וסוחרים בסמים.

## רשימת השירים

## קישורים חיצוניים

קטגוריה:אלבומי אליס אין צ'יינס
קטגוריה:מיני-אלבומים באנגלית
קטגוריה:מיני-אלבומי חברת קולומביה רקורדס
סשה כהן

[שמאל|ממוזער|250px|המחליקה סשה כהן מבצעת [שפגאט אווירי]]
**אלכסנדרה פולין "סשה" כהן** (באנגלית: **Alexandra Pauline "Sasha" Cohen** ; נולדה ב-26 באוקטובר 1984), היא מחליקה אמריקאית יהודיה, סגנית אלופה אולימפית (טורינו 2006), פעמיים ברציפות סגנית אלופת העולם (2004 ו-2005) ואלופת ארצות הברית בהחלקה אומנותית על הקרח.

## קורות חיים
כהן נולדה בלוס אנג'לס, קליפורניה. אמה, גלינה פלדמן, מהגרת יהודייה מאוקראינה ורקדנית בלט לשעבר; אביה, רוג'ר כהן, יועץ עסקי יהודי אמריקאי. יש לה אחות אחת.

כהן החלה להחליק על הקרח בגיל 7, אך רק בגיל 10 היא החלה להתייחס להחלקה כאל ספורט רציני.

### זכיות ומדליות
* אולימפיאדת סולט לייק סיטי (2002) - מקום רביעי בהחלקה על הקרח לנשים. המנצחת הייתה בת ארצה שרה יוז.
* אליפות העולם בהחלקה אמנותית על הקרח שנערכה בדורטמונד, גרמניה בשנת 2004 - מדליית כסף בתחרות לנשים אחרי שיזוקה אראקאווה מיפן ולפני אלופת העולם היוצאת מישל קוואן, בת ארצה.
* אליפות העולם שנערכה במוסקבה, רוסיה ב-2005 - מדליית כסף שנייה ברציפות, אחרי אירינה סלוצקאיה מרוסיה ולפני קרולינה קוסטנר מאיטליה.
* אולימפיאדת טורינו (2006) שנערכה בסוף פברואר - מדליית כסף בהחלקה על הקרח בתחרות לנשים, אחרי ארקאווה ולפני סלוצקאיה.
* אליפות העולם בהחלקה על הקרח שנערכה בקלגרי, קנדה בסוף מרץ אותה שנה - מדליית ארד אחרי קימי מייסנר בת ארצה ופומי סוגורי מיפן.

כהן פרשה מהספורט ב-2012, בהיותה בת 28. מאז פרישתה היא מופיעה רק בהופעות ראווה בודדות למקצועני החלקה לשעבר.

### מחוץ לספורט
ב-2005 פרסמה אוטוביוגרפיה בשם "Fire on Ice".

ב-2014 השתתפה בפרויקט תגלית למרות גילה, 30, שנחשב מבוגר יחסית למשתתפים הרגילים. לדבריה, "תמיד רציתי לבוא לישראל. זה בער בעצמותי במשך שנים... אני מאמינה שכל יהודי חייב להכיר את עברו, כדי לחיות את עתידו".

בשנת 2016 סיימה תואר ראשן יחסים בינלאומיים באוניברסיטת קולומביה, ועובדת בתחום הפיננסי ב"מורגן סטנלי" וכן כפרשנית לענייני ספורט החורף, של התוכנית המצליחה "Good Morning America" וכמעצבת ביגוד והנעלה למחליקים.

## קישורים חיצוניים

* 

* 

## הערות שוליים

קטגוריה:אמריקאים ילידי קליפורניה
קטגוריה:לוס אנג'לס: אישים
קטגוריה:מחליקות אמנותיות על קרח אמריקאיות
קטגוריה:מחליקים אמנותיים על קרח אמריקאים
קטגוריה:ספורטאים יהודים אמריקאים
קטגוריה:מחליקות אמנותיות על קרח יהודיות
קטגוריה:מחליקים אמנותיים על קרח באולימפיאדת סולט לייק סיטי (2002)
קטגוריה:מחליקות אמנותיות על קרח באולימפיאדת טורינו (2006)
קטגוריה:זוכות מדליית כסף אולימפית אמריקאיות: החלקה אמנותית
קטגוריה:אמריקאים ממוצא אוקראיני-יהודי
קטגוריה:בוגרות אוניברסיטת קולומביה
קטגוריה:בוגרי אוניברסיטת קולומביה
קטגוריה:לוס אנג'לס: ספורטאים
קטגוריה:אמריקאיות שנולדו ב-1984
קטגוריה:אמריקאים שנולדו ב-1984
קוקסינל

**ז'אקלין שארלוט דיפרנואה** (בצרפתית: **Jacqueline Charlotte Dufresnoy**; 23 באוגוסט 1931 – 9 באוקטובר 2006), שהתפרסמה בשם הבמה **קוֹקְסִינֵל** (בצרפתית: **Coccinelle**, כלומר מושית השבע ("פרת משה רבנו")) הייתה שחקנית, בדרנית וזמרת צרפתייה טרנסקסואלית.

בסלנג הישראלי השם "קוֹקְסִינֵל" משמש לתיאור פוגעני של גברים נשיים, הומוסקסואלים, וטראנסג'נדרים.

## ביוגרפיה
היא נולדה כזכר ונקראה בשם ז'אק שארל דיפרנואה (Jacques Charles Dufresnoy). היא החלה להופיע בשם הבמה "קוקסינל" ב-1953 במופעי דראג במועדון "שה מאדאם ארתור" שבפריז ובמועדון הלילה "לה קרוסל דה פריז".
ממוזער|250px|שמאל|שלט רחוב בטיילת הקרויה על שמה של קוקסינל בפריז

ב-1958 עברה ניתוח להתאמה מגדרית במרוקו והייתה לצרפתייה הראשונה שעברה ניתוח זה. הדבר קידם מאוד את קריירת הבמה שלה. ב-1963 החלה להופיע בפריז במועדון "אולימפיה" המפורסם, שבו הופיעו, מאז נפתח בסוף המאה ה-19, גדולי הזמר הצרפתי ואמנים בינלאומיים מהשורה הראשונה. בשנת 1964 הגיעה לשני סיבובי הופעות בישראל במספר מועדונים ביפו, תל אביב וחיפה, ביניהם מועדון הלילה "כליף" ביפו, וקולנוע ארמון בחיפה, והייתה הטרנסקסואלית המפורסמת ביותר שהופיעה עד אז בישראל. הופעותיה של קוקסינל היוו השראה לראשונות הנשים הטרנסג'נדריות בישראל, בהן גילה גולדשטיין וננסי שניידר.

משנת 1970 החלה מופיעה ברחבי העולם. בין 1978 ל-1987 גרה בגרמניה. לאחר מכן חזרה לפריז ופרסמה שם אוטוביוגרפיה. ב-1990 עמדה להעלות מופע על חייה, אך פריצת מלחמת המפרץ גרמה לקשיים כספיים והמופע בוטל. בין 1994 ל-2000 הופיעה במרסיי ולאחר מכן פרשה מהבמה.

ב-10 במרץ 1960 התחתנה קוקסינל עם עיתונאי הספורט פראנסי בונה, דבר שגרם למהומה רבתי בקרב החברה הצרפתית, שחלקה פקפק בלגיטימיות של הנישואים. ב-11 במרץ 1966 נישאה בפעם השנייה, למריו פלורנטן אן. בין השנים 1992 ל-1996 הופיעה קוקסינל במרסיי, שם התחתנה בפעם השלישית עם פעיל טרנסג'נדר בשם תיירי וילסון. החתונה שודרה בשידור חי ברשת TF1.

ב-9 באוקטובר 2006 נפטרה במרסיי משבץ מוחי.

בדצמבר 2016 החליטה עיריית פריז לקרוא על שמה טיילת הסמוכה למועדון "מאדאם ארתור", שבו החלה את הקריירה שלה.

## בתרבות
בסלנג הישראלי מכונים גברים נשיים, הומוסקסואלים, טראנסג'נדרים ונשים טרנסקסואליות בשם הפוגעני או קללה "קוקסינל" או "קוקסינלית". זאת, על-פי שם הבמה של ז'אקלין שארלוט דיפרנואה. הכינוי נפוץ גם בתעשיית המין והפורנוגרפיה כלפי נשים טרנסג'נדריות או טרנסקסואליות, כינוי אשר דומה למדי למקבילה האנגלית שלו: Shemale (מיזוג של "היא" ו "זכר"). כינוי זה (וגם המקבילה האנגלית שלו) אינו נחשב יותר כתקין פוליטית.

בנובמבר 2016 חסמה פייסבוק מאות משתמשים שכתבו אי-פעם בסטטוס את המילה "קוקסינל". בתגובה התארגנו עשרות כותבים, יוצרי תוכן, עיתונאים ואושיות פייסבוק, ופתחו בקמפיין מחאה נגד פייסבוק, שכלל מכתב פתוח לעדי סופר תאני (מנכ"ל פייסבוק ישראל), ובו דרשו מפייסבוק להפסיק בחסימות השרירותיות ולהציג באופן בהיר ומפורש את כללי הקהילה, כדי שיידעו מה מותר לכתוב ומה לא.

## קישורים חיצוניים

* 
* 
* 
* 
* 
* 

## הערות שוליים

קטגוריה:דראג
קטגוריה:אמנים צרפתים הידועים בשם במה
קטגוריה:טרנסג'נדרים
קטגוריה:טרנסג'נדריות
קטגוריה:זמרים טרנסג'נדרים
קטגוריה:צרפתים שנולדו ב-1931
קטגוריה:צרפתיות שנולדו ב-1931
קטגוריה:צרפתיות שנפטרו ב-2006
קטגוריה:צרפתים שנפטרו ב-2006
סינגלס (פסקול)

**סינגלס** הוא פסקול הסרט בעל אותו שם המתרכז בעיקר במוזיקת גראנג' מתחילת שנות ה-90.  
## הפקה
האלבום כולל שיר של סמאשינג פאמפקינס, ושירים של אמני רוק מסיאטל במקור, כמו ג'ימי הנדריקס וננסי ואן וילסון מלהקת הארט (מופיעות כאן כ-"The Lovemongers"). הסינגל "?Would" של אליס אין צ'יינס, שהוקדש לאנדרו ווד, הפך ללהיט הגדול מתוך האלבום. האלבום כולל גם שירים של סאונדגארדן, כריס קורנל ופרל ג'אם שלא מופיעים באף אלבום אחר.

מבין האלבומים שעוסקים במוזיקת הגראנג' מתקופת הזהב של סגנון מוזיקה זה, נחשב אלבום זה לאלבום מופת בהיותו לקט של שירים ואמנים מהטובים ביותר המייצגים סגנון מוזיקה זה, ומשקף נאמנה את אווירת הסרט והתקופה.

## רשימת השירים
# ?Would (אליס אין צ'יינס)
# Breath (פרל ג'אם)
# Seasons (כריס קורנל)
# Dyslexic Heart (פול וסטרברג)
# The Lovemongers) The Battle of Evermore) 
# Chloe Dancer/Crown of Thorns (מאת'ר לאב בון)
# Birth Ritual (סאונדגארדן)
# State of Love and Trust (פרל ג'אם)
# Overblown (מאדהאני)
# Waiting For Somebody (פול וסטרברג)
# May This Be Love (ג'ימי הנדריקס)
# Nearly Lost You (סקרימינג טריז)
# Drown (סמאשינג פאמפקינס)

## קישורים חיצוניים

קטגוריה:אלבומי גראנג'
קטגוריה:פסקולי סרטים
קטגוריה:אלבומי רוק אלטרנטיבי
מזל מאזניים

שמאל|ממוזער|150px|סמל מזל מאזניים
[שמאל|ממוזער|150px|[מאזניים]]
שמאל|ממוזער|150px|בול ישראלי המוקדש למזל מאזניים
**מזל מאזניים** הוא אחד משנים עשר המזלות שבגלגל המזלות. באסטרולוגיה המערבית, "בן/בת מזל מאזניים" הם מי שנולדו בין 23 בספטמבר לבין 23 באוקטובר. במסורת היהודית מאזניים הוא מזלו של חודש תשרי. בלוח השנה במגילות קומראן משויך מזל מאזניים לחודש אלול. מושג זה מתייחס לרעיון שבתקופה הנתונה השמש ממוקמת באזור כוכבי השמיים של מזל מאזניים האסטרולוגי. כיום, אין חפיפה בין קבוצת הכוכבים מאזניים לבין אזור השמיים של מזל מאזניים בגלל נקיפת ציר כדור הארץ.

## המאזניים במיתולוגיה
היות שמזל מאזניים הוא חדש יחסית, ישנה התייחסות אליו רק במיתולוגיה היוונית המאוחרת. נאמר כי אלת המאזניים היא אלת הצדק אסטראה.

## שיוך אסטרולוגי
מזל מאזניים הוא אחד משלושת מזלות יסוד האוויר, יחד עם מזל תאומים ומזל דלי. הוא משתייך לקבוצת המזלות הקרדינליים, יחד עם מזל טלה, מזל סרטן ומזל גדי. הכוכב השליט של מזל מאזניים הוא נוגה (ונוס).

## ראו גם

* גלגל המזלות
* מיתולוגיה
* אסטרולוגיה
* ארבעת היסודות

## קישורים חיצוניים

## הערות שוליים

מאזניים
קטגוריה:קבוצת הכוכבים מאזניים